**Pakuotės lapelis: informacija pacientui**

**Lekoklar 125 mg/5 ml granulės geriamajai suspensijai**

klaritromicinas

**Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.**

* Neišmeskite šio lapelio, nes vėl gali prireikti jį perskaityti.
* Jeigu kiltų daugiau klausimų, kreipkitės į gydytoją arba vaistininką.
* Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai tokie patys kaip Jūsų).
* Jeigu pasireiškė šalutinis poveikis (net jeigu jis šiame lapelyje nenurodytas) kreipkitės į gydytoją arba vaistininką. Žr. 4 skyrių.

**Apie ką rašoma šiame lapelyje?**

1. Kas yra Lekoklar ir kam jis vartojamas

2. Kas žinotina prieš vartojant Lekoklar

3. Kaip vartoti Lekoklar

4. Galimas šalutinis poveikis

5. Kaip laikyti Lekoklar

6. Pakuotės turinys ir kita informacija

**1. Kas yra Lekoklar ir kam jis vartojamas**

Klaritromicinas yra antibiotikas, priklausantis makrolidų grupės antibiotikams. Jis stabdo tam tikrų bakterijų augimą.

Lekoklar yra gydomos:

- gerklės ir sinusų infekcinės ligos;

* vidurinės ausies infekcinės ligos vaikams;
* krūtinės ląstos infekcinės ligos, tokios, kaip bronchitas ir plaučių uždegimas;
* odos ir minkštųjų audinių infekcinės ligos;

- bakterijų *Helicobacter pylori* sukeltos skrandžio opos.

**2. Kas žinotina prieš vartojant Lekoklar**

**Lekoklar vartoti draudžiama:**

* jeigu yra **alergija** klaritromicinui, kitiems makrolidų grupės antibiotikams arba bet kuriai pagalbinei šio vaisto medžiagai (jos išvardytos 6 skyriuje);
* jeigu Jums ar kam nors iš Jūsų kraujo giminaičių yra buvę tam tikrų **širdies ritmo** sutrikimų (skilvelinė aritmija, įskaitant *Torsades de pointes*) ar elektrokardiogramos (širdies elektrinės veiklos užrašo) pokyčių, vadinamų „ ilgo QT sindromas“;
* jeigu Jums **tuo pačiu laiku** yra sunkus **kepenų** nepakankamumas ir su **inkstais susijusių problemų**;
* jeigu Jūsų kraujyje yra per mažai **kalio** ar **magnio** (hipokalemija ar hipomagnezemija);
* jeigu vartojate:
* **tikagreloro** (vaisto, trukdančio kraujo krešėjimą);
* **ranolazino** (vartojamo krūtinės anginai gydyti);
* **ergotamino, dihidroergotamino** (vaistų nuo migrenos)
* geriamojo midazolamo (vaisto nuo nerimo ar padedančio užmigti);
* **cisaprido** ir domperidono (vaistų nuo skrandžio sutrikimų);
* **pimozido** (antipsichozinio vaisto);
* **terfenadin**o ar **astemizolo** (vaistų nuo šienligės, vaistų nuo alergijos);
* **lovastatino** ar **simvastatino** (vaistų cholesterolio kiekiui mažinti);
* vaisto, kurio sudėtyje yra **lomitapido**;
* **kolchicino** (vaisto podagrai gydyti);
* kitų vaistų, kurie, kaip yra žinoma, sukelia sunkius širdies ritmo sutrikimus.

**Įspėjimai ir atsargumo priemonės**

Pasitarkite su gydytoju arba vaistininku, prieš pradėdami vartoti Lekoklar, jeigu**:**

* yra susilpnėjusi Jūsų **inkstų ar kepenų** veikla;
* gydymo Lekoklar metu ar po jo jums atsiranda **smarkus ar užsitęsęs viduriavimas** (pseudomembraninis kolitas) nedelsdami pasitarkite su savo gydytoju. Apie storosios žarnos uždegimą (pseudomembraninį kolitą) gauta pranešimų vartojant beveik visų antibakterinių medžiagų, įskaitant klaritromiciną;
* Jus kamuoja **generalizuota miastenija** (reta liga, sukelianti raumenų silpnumą);
* sergate **cukriniu diabetu**;
* Jums yra ar buvo **širdies problemų**;
* anksčiau keletą kartų ar ilgai vartojote klaritromicino.

**Kiti vaistai ir Lekoklar**

Jeigu vartojate ar neseniai vartojote kitų vaistų arba dėl to nesate tikri, pasakykite gydytojui arba vaistininkui.

Lekoklar negalima vartoti kartu su skalsių alkaloidais, astemizolu, terfenadinu, cisapridu, domperidonu, pimozidu, tikagreloru, ranolazinu, kolchicinu, kai kuriais vaistais vartojamais cholesteroliui mažinti ir vaistais, kurie yra žinomi kaip galintys sukelti sunkius širdies ritmo sutrikimus (žr. poskyrį „**Lekoklar vartoti negalima**“).

Tam tikri vaistai gali paveikti Lekoklar veiksmingumą ar atvirkščiai.

**Lekoklar gali stiprinti šių vaistų poveikį:**

* ibrutinibo (vaisto nuo lėtinės limfocitinės leukemijos),
* alprazolamo, triazolamo, leidžiamo į veną ar vartojamo už žando (ant burnos gleivinės) midazolamo (vaistų nuo nerimo ir padedančių užmigti);
* digoksino, verapamilio, amlodipino, diltiazemo (vaistų nuo širdies sutrikimų);
* teofilino (vaisto nuo astmos);
* varfarino ar bet kurio kito antikoagulianto, pvz., dabigatrano, rivaroksabano, apiksabano (vartojamų Jūsų kraujui skystinti);
* atorvastatino, rozuvastatino (cholesterolio kiekį mažinančių vaistų);
* ciklosporino, sirolimuzo, takrolimuzo (imunosupresantų);
* karbamazepino, fenitoino, valproato (epilepsijai gydyti vartojamų vaistų);
* cilostazolo (vaisto kojų kraujotakos gerinimui);
* insulino ir kitų vaistų nuo cukrinio diabeto (tokių, kaip nateglinidas ar repaglinidas);
* metilprednizolono (uždegimui gydyti vartojamo kortizono);
* omeprazolo (vaisto nuo skrandžio ligų);
* sildenafilio, tadalafilio, vardenafilio (vartojamų erekcijos funkcijos sutrikimui gydyti);
* tolterodino (vartojamo per aktyvios šlapimo pūslės sindromui gydyti);
* vinblastino (vaisto nuo vėžio);
* vaistų, sukeliančių klausos pažeidimo riziką, ypač aminoglikozidų, tokių, kaip gentamicinas ar neomicinas (antibiotikų grupė).

**Gali sustiprėti abiejų vaistų poveikis, jeigu Lekoklar vartojamas tuo pačiu laiku su šiais vaistais:**

* antazanaviru, sakvinaviru (ŽIV infekcijai gydyti vartojamais vaistais);
* itrakonazolu (grybelių infekcijai gydyti vartojamu vaistu).

Jeigu Jūsų gydytojas konkrečiai rekomendavo Lekoklarvartoti tuo pačiu laiku su bet kuriuo iš aukščiau minėtų vaistų, gydytojui gali reikėti Jus atidžiau stebėti.

**Lekoklar poveikį gali silpninti šie vaistai:**

* rifampicinas, rifabutinas, rifapentinas (antibiotikai);
* efavirenzas, etravirinas, nevirapinas (ŽIV infekcijai gydyti vartojami vaistai);
* fenitoinas, karbamazepinas, fenobarbitalis (epilepsijai gydyti vartojami vaistai);
* paprastosios jonažolės preparatai.

**Prašome atkreipti dėmesį, kad:**

Lekoklar poveikį gali stiprinti **ritonaviras** (antivirusinis vaistas) ir **flukonazolas** (grybelių infekcijai gydyti vartojamas vaistas).

Lekoklar gali silpninti **zidovudino** (antivirusinio vaisto) poveikį. Kad to išvengti, tarp šių vaistų vartojimo Jūs turite daryti 4 valandų pertrauką.

Lekoklar vartojimas tuo pačiu laiku su **digoksinu, chinidinu, dizopiramidu** ar **verapamiliu** (vaistais nuo širdies sutrikimų) ar **kitais makrolidų grupės antibiotikais** gali sukelti širdies aritmiją.

Lekoklar vartojimas tuo pačiu laiku su **dizopiramidu** gali sukelti cukraus kiekio kraujyje sumažėjimą (*hipoglikemiją*).

**Nėštumas ir žindymo laikotarpis**

Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.

**Vairavimas ir mechanizmų valdymas**

Lekoklar paprastai nedaro poveikio gebėjimui vairuoti ir valdyti mechanizmus, bet gali sukelti šalutinį poveikį, tokį, kaip svaigulys, sumišimas ir orientacijos sutrikimas. Jeigu jaučiatės paveiktas, atsisakykite vairuoti, valdyti mechanizmus ar dalyvauti veikloje, kuri Jums arba kitiems gali kelti riziką.

Regėjimo pablogėjimas ir neryškus matymas gali daryti įtaką Jūsų gebėjimui vairuoti ir valdyti mechanizmus.

**Lekoklar sudėtyje yra sacharozės ir natrio**

Šio vaisto 5 ml paruoštos vartoti suspensijosyra **2,4 g sacharozės**. Į tai reikia atsižvelgti skiriant vaisto pacientams, kuriems yra cukrinis diabetas.

Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradedant vartoti šį vaistą.

# Šio vaisto dozėje yra mažiau kaip 1 mmol (23 mg) natrio, t. y. jis beveik neturi reikšmės.

**3. Kaip vartoti Lekoklar**

Visada vartokite šį vaistą tiksliai kaip nurodė gydytojas. Jeigu abejojate, kreipkitės į gydytoją arba vaistininką.

Vaisto išdavimo lapelyje nurodyta, kiek šio vaisto turite vartoti ir kaip dažnai jo vartoti. Perskaitykite jį atidžiai. Jūsų gydytojo paskirta dozė priklauso nuo infekcijos rūšies ir jos sunkumo. Ji taip pat priklauso nuo to, kaip gerai veikia inkstai. Jūsų gydytojas Jums tai paaiškins.

**Suaugusiesiems ir paaugliams**

Įprasta dozė yra 250 mg  du kartus per parą.

Sunkių infekcijų ar *Helicobacter pylori* infekcijos sukeltų skrandžio opų atveju įprasta dozė yra 500 mg du kartus per parą.

**Vartojimas vaikams nuo 6 mėn. iki 12 metų amžiaus**

Paros kiekis apskaičiuojamas pagal vaiko kūno svorį.

Toliau lentelėje pateiktas orientyras įprastų dozių parinkimui.

|  |  |  |
| --- | --- | --- |
| **Kūno svoris (kg)** | **Amžius (metais)**  | **Dozė (ml), vartojama du kartus per parą** |
| 8‑11 | 1‑2 | 2,5 |
| 12‑19 | 2‑4 | 5 |
| 20‑29 | 4‑8 | 7,5 |
| 30‑40 | 8‑12 | 10 |

Vaikams, kurie sveria mažiau negu 8 kg, reikia vartoti du kartus per parą po 7,5 mg/kg kūno svorio dozę.

**Gydymo trukmė**

Jūsų gydytojas pasakys, kiek ilgai turi būti vartojama Lekoklar. Paprastai juo gydoma nuo 5 iki 14 parų. Nenutraukite gydymo savo nuožiūra, pvz. Jūs ar Jūsų vaikas jaučiasi geriau. Jeigu vartojimas nutraukiamas per anksti, infekcinė liga gali pasikartoti.

**Vartojimo metodas**

Paprastai šio vaisto skiriama du kartus per parą: vieną kartą ryte ir dar kartą anksti vakare.

Jūs galite šį vaistą vartoti valgio metu ar nevalgius.

Šis vaistas gali sukelti kartų skonį, jeigu jo lieka burnoje. To galima išvengti iš karto po suspensijos suvartojimo ko nors suvalgius ar išgėrus.

**Kaip išmatuoti dozę**

Su šiuo vaistu yra pateiktas 5 ml švirkštas su 2,5, 3,75 ir 5 ml padalomis. Jis būna su adapteriu, kuris įtelpa į buteliuką. Kad atmatuotumėte vaistą:

* supurtykite buteliuką;
* į buteliuko kaklelį įstatykite adapterį;
* įstatykite į adapterį švirkšto antgalį;
* apverskite buteliuką viršutine dalimi į apačią;
* patraukite stūmoklį, kad atmatuotumėte jums reikalingą dozę;
* pastatykite buteliuką stačiai, nuimkite švirkštą, palikite adapterį buteliuke ir uždarykite buteliuką.

**Visada nepamirškite supurtyti buteliuką prieš atmatuojant kiekvieną dozę.**

**Vaisto davimas naudojant švirkštą**

* užtikrinkite, kad vaikas būtų laikomas vertikalioje padėtyje;
* atsargiai patalpinkite švirkšto antgalį į vaiko burną. Nukreipkite švirkšto antgalį į žando vidinę pusę;
* iš lėto spauskite žemyn švirkšto stūmoklį: nešvirkškite per greitai;
* skirkite laiko vaikui nuryti vaistą.

Kaip alternatyva, išpilkite atmatuotą dozę iš pipetės į Jūsų vaiko šaukštelį ir iš jo sugirdykite vaistą.

**Kaip paruošti šį vaistą**

Gydytojas ar vaistininkas Jums paruoš šį vaistą. Kad atidarytumėte buteliuką, Jums reikės paspausti žemyn vaikų neatidaromą dangtelį ir po jo jį nusukti.

Jeigu Jums reikia šį vaistą paruošti savarankiškai, turite pripilti į buteliuką šalto vandens beveik iki matavimo linijos. Kai tik tai atliksite, buteliuką gerai papurtykite. Pridėkite daugiau vandens tiksliai iki matavimo linijos, pažymėtos ant buteliuko ir jį vėl papurtykite.

Jums suspensiją reikės paruošti tik vieną kartą Jūsų gydymo pradžioje.

**Ką daryti pavartojus per didelę Lekoklar dozę?**

Jeigu Jūs išgėrėte šio vaisto per daug, nedelsdami kreipkitės į savo gydytoją ar artimiausios ligoninės skubios pagalbos skyrių. Perdozavimo simptomai gali būti virškinimo trakto simptomai.

**Pamiršus pavartoti Lekoklar**

Jeigu pamiršote pavartoti šio vaisto, tęskite gydymą laikantis normalaus dozavimo, kurį rekomendavo Jūsų gydytojas. Negalima vartoti dvigubos dozės norint kompensuoti praleistą dozę.

**Nustojus vartoti Lekoklar**

Yra svarbu, kad Jūs vartotumėte savo vaistą pagal gydytojo nurodymus. Nenutraukite Lekoklar vartojimo staigiai, prieš tai nepasitarę su savo gydytoju. Priešingu atveju simptomai gali pasikartoti.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

**4. Galimas šalutinis poveikis**

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

**Sunkus šalutinis poveikis**

Jeigu pasireiškia bet kuris toliau išvardintas šalutinis poveikis, nutraukite šio vaisto vartojimą ir nedelsdami praneškite savo gydytojui ar vykite į Jūsų artimiausios ligoninės skubios pagalbos skyrių:

**Nedažni šalutinio poveikio reiškiniai (gali pasireikšti rečiau kaip 1 iš 100 asmenų):**

* Alerginės reakcijos, tokios kaip staigus kvėpavimo, kalbėjimo ar rijimo pasunkėjimas, lūpų, veido ir kaklo pabrinkimas, labai stiprus svaigulys ar kolapsas, niežtintis, reljefiškas odos išbėrimas.
* Nereguliarus širdies plakimas (širdies elektrinio aktyvumo pokyčiai).
* Krešulių atsiradimo rizika, sukelta didelio kraujo plokštelių kiekio.

# Pūslinis odos uždegimas.

**Sunkus šalutinis poveikis, kurio dažnis nežinomas**

* Karščiavimas, gerklės skausmas, rimto baltųjų kraujo ląstelių sumažėjimo sukeltas infekcinių ligų padažnėjimas (agranulocitozė).
* Išbėrimas, karščiavimas, kraujo pokyčiai (kurie gali būti padidėjusio jautrumo sindromo, vadinamo DRESS, požymiu).
* Akių ir odos pageltimas, pykinimas, apetito netekimas, nenormalūs kepenų funkcijos kraujo tyrimų rezultatai (kepenų uždegimo požymiai).
* Viduriavimas, kuris yra sunkus, ilgai trunkantis ar su krauju išmatose, kartu su pilvo skausmu ar karščiavimu. Tai gali būti sunkaus žarnų uždegimo požymis. Jūsų gydytojas gali nutraukti gydymą. Nevartokite vaistų, silpninančių žarnų judesius.
* Kasos uždegimo sukeltas stiprus pilvo ir nugaros skausmas.
* Inkstų uždegimo sukeltas padidėjęs ar sumažėjęs šlapimo išskyrimas, apsnūdimas, sumišimas ir pykinimas.
* Sunkus ar niežtintis odos išbėrimas, ypač jeigu jis atrodo pūslėtas ir yra akių, burnos ar lyties organų skausmingumas.
* Dėl per mažo kraujo plokštelių kiekio atsiradę neįprastos kraujosruvos ar kraujavimas.
* Dažnas ar nereguliarus širdies plakimas.
* Raudonas žvynuotas išbėrimus su gumbais po oda ir pūslelėmis (ūminė generalizuota egzanteminė pustuliozė).

**Visi minėti atvejai yra sunkus šalutinis poveikis. Jums gali būti reikalinga skubi medicininė pagalba**.

**Kitas galimas šalutinis poveikis**

Praneškite savo gydytojui, jeigu jums kelia rūpesčių bet kuris toliau išvardytas šalutinis poveikis.

**Dažni šalutinio poveikio reiškiniai (gali pasireikšti rečiau kaip 1 iš 10 asmenų):**

* Galvos skausmas.
* Skonio pojūčio pokyčiai (pvz., metalo skonis ar kartus skonis).
* Pilvo skausmas, pykinimas ar vėmimas, viduriavimas, nevirškinimas.
* Miegojimo sunkumai.
* Nenormalūs kepenų funkcijos tyrimo rezultatai.
* Išbėrimas.
* Per didelis prakaitavimas.

# Kraujagyslių išsiplėtimas.

**Nedažni šalutinio poveikio reiškiniai (gali pasireikšti rečiau kaip 1 iš 100 asmenų):**

* Mažas baltųjų kraujo ląstelių kiekis.
* Skrandžio ir žarnų uždegimas.
* Padidėjęs kepenų fermentų aktyvumas kraujyje.
* Sumažėjęs neutrofilų kiekis (neutropenija).
* Padidėjęs eozinofilų (su imunitetu susijusių baltųjų kraujo ląstelių) kiekis.
* Mieliagrybių sukelta infekcinė liga (kandidozė).
* Infekcinės ligos, pvz., makšties.
* Išnykęs ar sumažėjęs apetitas.
* Nerimas, nervingumas, spiegimas.
* Nevalingi raumenų judesiai.
* Mieguistumas, svaigulys, drebulys, apsnūdimas, šiurpulys.
* Sukimosi pojūtis, klausos susilpnėjimas, spengimas ausyse (*tinnitus*).
* Krūtinės skausmas ar širdies ritmo pokyčiai, tokie, kaip palpitacijos ar nereguliarus širdies plakimas.
* Savo širdies plakimo jautimas.
* Skrandžio gleivinės uždegimas, vidurių užkietėjimas, dujų iš vidurių išėjimas, burnos džiūvimas, raugėjimas.
* Niežulys, dilgėlinė, raudonas pakilęs išbėrimas.
* Raumenų spazmas.
* Karščiavimas, silpnumas.
* Raumenų spazmai, raumenų skausmas ar raumenų audinio netekimas. Jeigu Jūsų vaiką kamuoja generalizuota miastenija (liga, kurios metu raumenys tampa silpni ir lengvai nuvargsta). Klaritromicinas gali pabloginti šiuos simptomus.
* Išangės skausmas.
* Astma: plaučių liga, susijusi su kvėpavimą apsunkinančiu oro kanalų susiaurėjimu.
* Kraujavimas iš nosies.
* Kraujo krešuliai, sukeliantys staigų plaučių arterijos užkimšimą (plaučių emboliją).
* Stemplės ir skrandžio gleivinės uždegimas
* Nenormaliai padidėję inkstų ir kepenų funkcijos kraujo tyrimų, rodmenys ir padidėję kraujo tyrimų rodmenys.

**Šalutinio poveikio reiškiniai, kurių dažnis nežinomas (negali būti apskaičiuotas pagal turimus duomenis):**

* Dantų ir liežuvio spalvos pokyčiai.
* Tam tikrų bakterijų sukeltos odos ir poodinio audinio infekcinės ligos.
* Uoslės sutrikimas, uoslės ir skonio pojūčio išnykimas.
* Kurtumas.
* Aknė.
* Depresija.
* Raumenų skausmas ar silpnumas.
* Nenormali šlapimo spalva.
* Košmarai, pasimetimas, sumišimas, orientacijos sutrikimas, nesančių dalykų matymas ar girdėjimas, kontakto su realybe netekimas, atsiskyrimo nuo savęs pojūtis manija (pakilios nuotaikos ar per didelio susijaudinimo jausmas).
* Traukuliai, odos nutirpimo ir dilgčiojimo pojūtis.
* Kraujavimas.
* Regėjimo pablogėjimas.
* Matymo problemos (neryškus matymas).

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje <https://vapris.vvkt.lt/vvkt-web/public/nrv> arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama <https://www.vvkt.lt/index.php?4004286486>, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5. Kaip laikyti Lekoklar**

Šį vaistą laikykite vaikams nepastebimoje ir nepasiekiamoje vietoje.

Ant kartono dėžutės ir buteliuko po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Laikyti ne aukštesnėje kaip 25 °C temperatūroje.

Po paruošimo: laikyti ne aukštesnėje kaip 25 °C temperatūroje.

Po paruošimo suspensija turi būti vartojama ne ilgiau kaip 14 parų.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

**6. Pakuotės turinys ir kita informacija**

**Lekoklar sudėtis**

* Veiklioji medžiaga yra klaritromicinas.
1 ml paruoštos geriamosios suspensijos yra 25 mg klaritromicino, 5 ml paruoštos geriamosios suspensijos yra 125 mg klaritromicino.
* Pagalbinės medžiagos yra poloksameras 188, povidonas K 30 (E1201), hipromeliozė (E464), makrogolis 6000, titano dioksidas (E171), metakrilo rūgšties ir etilakrilato 1:1 kopolimeras, trietilo citratas (E1505), glicerolio monostearatas, polisorbatas 80 (E433), sacharozė, maltodekstrinas, kalio sorbatas (E202), koloidinis bevandenis silicio dioksidas (E551), ksantano lipai (E415), vaisių punšo aromatinė medžiaga (natūralios ir dirbtinės aromatinės medžiagos, įskaitant maltodekstriną, modifikuotą krakmolą ir maltolį).

**Lekoklar išvaizda ir kiekis pakuotėje**

Granulės geriamajai suspensijai

Baltos ar rusvai gelsvos granulės 60 ml, 120 ml ir 240 ml DTPE buteliukuose, uždarytuose vaikų sunkiai atidaromais užsukamaisiais PP uždoriais, ir geriamasis PE/PP 5 ml matavimo švirkštas su 2,5 ml, 3,75 ml ir 5 ml užpildymo padalomis ir (arba) PE/PP matavimo šaukštas su 1,25 ml, 2,5 ml ir 5 ml pripildymo padalomis.

Pakuotės dydžiai:

1 buteliuke yra 34,1 g granulių geriamajai suspensijai, skirtų paruošti 50 ml suspensijos (reikiamas vandens kiekis: 29,5 ml) ar

41,0 g granulių geriamajai suspensijai, skirtų paruošti 60 ml suspensijos (reikiamas vandens kiekis: 35,4 ml) ar

54,6 g granulių geriamajai suspensijai, skirtų paruošti 80 ml suspensijos (reikiamas vandens kiekis: 47,2 ml) ar

68,3 g granulių geriamajai suspensijai, skirtų paruošti 100 ml suspensijos (reikiamas vandens kiekis: 59,0 ml) ar

81,9 g granulių geriamajai suspensijai, skirtų paruošti 120 ml suspensijos (reikiamas vandens kiekis: 70,8 ml).

Gali būti tiekiamos ne visų dydžių pakuotės.

**Registruotojas ir gamintojas**

*Registruotojas*

Sandoz d.d.

Verovškova 57

SI-1000 Ljubljana

Slovėnija

*Gamintojas*

LEK Pharmaceuticals d.d.

Verovškova 57

1526 Ljubljana

Slovėnija

arba

Salutas Pharma GmbH

Otto-von-Guericke-Allee 1

39179 Barleben

Vokietija

arba

S.C. Sandoz, S.R.L.

Str. Livezeni nr. 7A

RO-540472 Targu-Mures

Rumunija

arba

LEK S.A.

ul. Domaniewska 50C

02-672 Warszawa

Lenkija

Jeigu apie šį vaistą norite sužinoti daugiau, kreipkitės į vietinį registruotojo atstovą.

Sandoz Pharmaceuticals d.d. filialas

Šeimyniškių 3A

Vilnius, LT-09312

Tel.: +370 5 263 60 37

El. paštas: info.lithuania@sandoz.com

**Šis vaistas Europos ekonominės erdvės valstybėse narėse registruotas tokiais pavadinimais:**

|  |  |
| --- | --- |
| **Belgija, Graikija** | Clarithromycin Sandoz |
| **Bulgarija, Estija, Lietuva, Lenkija, Rumunija, Slovakija** | Lekoklar |
| **Italija** | Claritromicina Sandoz |
| **Nyderlandai** | Claritromycine Sandoz |

**Šis pakuotės lapelis paskutinį kartą peržiūrėtas 2021-06-03.**

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje<http://www.vvkt.lt/>

------------------------------------------------------------------------------------------------------------------------

Suspensijos paruošimas

Suspensijos paruošimui pripilkite į buteliuką toliau nurodytą kiekį vandens:

* į 50 ml buteliuką pripilkite 29,5 ml vandens;
* į 60 ml buteliuką pripilkite 35,4 ml vandens;
* į 80 ml buteliuką pripilkite 47,2 ml vandens;
* į 100 ml buteliuką pripilkite 59,0 ml vandens;
* į 120 ml buteliuką pripilkite 70,8 ml vandens.

Buteliuką gerai papurtykite, kai tik į jį pripilsite vandens. Sumaišius su vandeniu vaistinis preparatas tampa balta ar rusvai gelsva suspensija.